## L’IVC posa a la venda els abonaments de primavera del Teatre Principal i Auditori de Castelló

*** *Los lunes al sol*, Carlos Hipólito, Kiti Mánver, l’estrena de la producció de l’IVC, Plenamar o clàssics de Calderón de la Barca i Lope de Vega, entre les propostes del Principal
* L’Auditori de Castelló reforça la seua programació clàssica amb l’Orquestra i Cor d’RTVE, tres concerts de l’Orquestra de la Comunitat Valenciana o el pianista canadenc Jan Lisiecki**

L’Institut Valencià de Cultura inicia el període de venda dels abonaments culturals de primavera del Teatre Principal i Auditori de Castelló. Des de l’IVC s’ha dissenyat una programació que aposta per la qualitat i que preveu, entre els mesos d’abril i juny, propostes per a tots els públics.

El Teatre Principal de Castelló oferix en la programació d’abonament del segon trimestre de 2025 un total de huit espectacles, entre els quals es troba l’estrena nacional de la nova producció pròpia de l’IVC *Plenamar*, de la castellonenca Begoña Tena.

També es podran vore grans clàssics del teatre, la dansa o la presència d’actors com Carlos Hipólito o Kity Mánver. Els abonaments tenen un preu que van des dels 30 als 100 euros depenent de la butaca triada.

Així, el trimestre arranca el dissabte 5 d’abril, amb el clàssic de Calderón de la Barca *El gran teatro del mundo*. L’obra continua sent una de les més importants produccions teatrals del Segle d’Or i arriba fins al Teatre Principal de Castelló en una gran producció de la Compañía Nacional de Teatro Clásico dirigida per Lluís Homar.

L’adaptació teatral de l’èxit cinematogràfic *Los lunes al sol*, de Fernando León de Aranoa, es representarà el dissabte 12 d’abril. Els actors Marcial Álvarez o Fernando Cayo estan al capdavant del repartiment d’una obra que mostra, de manera realista i commovedora, les lluites diàries, la frustració i la desesperança de persones expulsades del mercat laboral.

Així mateix, el Teatre Principal de Castelló estrenarà el primer cap de setmana del mes de maig la nova producció de l’IVC, *Plenamar*. L’obra, tant el text com la direcció té segell castellonenc; d’una banda, la dramaturga Begoña Tena i, en la direcció, Laia Porcar i Núria Vizcarro. Es tracta d’una obra que, tal com ha avançat Tena, parla de la incomunicació i l’aïllament, d’una naturalesa poderosa i amenaçadora.

La programació continua l’11 de maig amb *David*, de Paco Zarzoso; una tragicomèdia que va obtindre el Premi Max Aub de teatre en castellà Ciutat de València 2022.

A continuació, serà el torn, el 25 de maig, per a un dels clàssics del trimestre: *La viuda valenciana*. En la peça, una adaptació de l’obra de Lope de Vega, dirigida per Adrián Novella, s’actualitza el text per a presentar a una dona empoderada en el qual s’utilitza un llenguatge i una nova estètica que mostra ‘una valenciana’ que combina referents clàssics i contemporanis de la cultura popular.

El mes de maig s’acomiadarà amb la companyia La Zaranda que porta fins a Castelló *Todos los ángeles alzaron el vuelo*. L’última i acabada d’estrenar producció de la companyia andalusa explora el territori més hostil del fet quotidià.

La dansa serà la protagonista, el 7 de juny, amb *Prometeo*, una coproducció d’Otra Danza, Les Arts i l’Institut Valencià de Cultura-Festival Dansa.

El trimestre de primavera, i la temporada 24/25, es tancarà el 14 de juny amb l’obra *Música para Hitler*. La peça, protagonitzada per Carlos Hipólito i Kiti Mánver, és un text que reivindica la figura de Pau Casals a partir d’una invitació que va rebre l’artista per a tocar davant del dictador.

La renovació d’abonaments començarà el dimarts 11 de març i el període de canvis a partir del dissabte 15 de març. Les persones que vullguen abonar-se per primera vegada podran fer-ho del 19 al 21 de març. Les entrades soltes estaran disponibles des del 22 de març. Tant els abonaments com les entrades soltes poden adquirir-se en taquilla o en la [web de l’IVC](https://ivc.gva.es/es/ivc/abono-generalreducido).

**L’Auditori de Castelló reforça la programació de clàssica**

D’altra banda, l’Auditori de Castelló reforça les propostes de música clàssica incloses en l’abonament de primavera. Entre els mesos d’abril i juny, l’Auditori acollirà tres concerts de l’Orquestra de la Comunitat Valenciana, l’Orquestra i Cor d’RTVE, el prestigiós pianista Jan Lisiecki o l’Orquestra Simfònica de Castelló.

L’Orquestra de la Comunitat Valenciana serà una de les grans protagonistes del trimestre amb tres concerts. El primer d’estos, en el qual estarà acompanyada pel Cor de la Generalitat i la direcció de James Gaffigan tindrà lloc el 4 d’abril. El 9 de maig, Thomas Hengelbrock dirigirà l’Orquestra i l’última de les cites serà el 13 de juny amb Thomas Hengelbrock com a director.

La resta de concerts del mes d’abril el protagonitzaran, l’11 d’abril, l’Orquestra Simfònica de Castelló; el 25 d’abril, la Jove Orquestra de la Comunitat Valenciana i tancarà el mes, el 28 d’abril, l’Orquestra i Cor d’RTVE dirigida per Christoph König amb un programa compost per Brahms i Strauss.

Capella de Ministrers protagonitzarà una Europa barroca el 15 de maig. El mes de juny arribarà el reconegut pianista canadenc Jan Lisiecki amb obres de Chopin, Bach o Rakhmàninov.

La renovació d’abonaments de l’Auditori de Castelló es podrà realitzar de l’11 al 14 de març amb preus de 30 euros a 115 euros. Els nous abonats podran fer-ho des del 18 de març. Les entrades soltes es posaran a la venda des del 21 de març. Més informació en taquilles i en la [web de l’IVC](https://ivc.gva.es/es/escena/programacion-escena/auditorio-y-palacio-de-congresos-castello/abono-de-primavera-25).

Fecha: 07/03/2025